b'\n_START_ARTICLE_\nHatra\n_START_SECTION_\nHist\xc3\xb2ria\n_START_PARAGRAPH_\nHatra fou fundada pels sel\xc3\xa8ucides al segle III aC i va florir com a centre religi\xc3\xb3s i comercial als segles II i I aC. En aquest darrer, va esdevenir la seu del primer regne \xc3\xa0rab de la zona, de manera similar a com despr\xc3\xa9s van sorgir Palmira, Baalbek i Petra; el regne es va dir Araba i estava a la zona entre parts i romans, oscil\xc2\xb7lant entre els dos poders per\xc3\xb2 governada per pr\xc3\xadnceps \xc3\xa0rabs. Ciutat fortificada, fou atacada diverses vegades pels romans i va jugar un paper notable a la Segona Guerra de P\xc3\xa0rtia. Va rebutjar els setges de Traj\xc3\xa0 (116-117) i Septimi Sever (198-199). El 238, va derrotar un atac persa en la Batalla de Shahrazur, per\xc3\xb2 va caure en mans dels sass\xc3\xa0nides sota Sapor I el 241 i fou destru\xc3\xafda. La llegenda diu que fou la filla del rei, al-Nadira, la que va lliurar la ciutat als perses, i Sapor va matar el rei al-Djayzan, i es va casar amb al-Nadira a qui m\xc3\xa9s tard tamb\xc3\xa9 va matar. Sota els sass\xc3\xa0nides, forma part de la prov\xc3\xadncia de Khvarvaran. Se sap que el 363 ja estava en ru\xc3\xafnes._NEWLINE_Les ru\xc3\xafnes estaven ben conservades. Estava rodejada de dos cercles de muralles, un d\'interior i un d\'exterior, de quasi 6,5 km de circumfer\xc3\xa8ncia, amb 160 torres. Els edificis principals, els temples, estaven al centre, cobrint 1,2 hect\xc3\xa0rees, presidits pel gran temple, una estructura gegantina amb cambres i columnes, algunes de 30 metres. A la ciutat, es van fusionar els panteons grec, mesopot\xc3\xa0mic, sir\xc3\xadac i \xc3\xa0rab i \xc3\xa9s per aix\xc3\xb2 que fou anomenada en arameu Bei\xe1\xb9\xaf \xc4\x94l\xc4\x81h\xc4\x81 ("Casa de D\xc3\xa9u"); els temples estaven dedicats a les de\xc3\xaftats Nergal (babil\xc3\xb2nia i accadiana), Hermes (grega), Atargatis (sirioaramea), Allat i Shamiyyah (\xc3\xa0rabs) i Shamash (mesopot\xc3\xa0mica)._NEWLINE_El mar\xc3\xa7 del 2015, diversos milicians d\'Estat Isl\xc3\xa0mic destru\xc3\xafren les ru\xc3\xafnes de la ciutat.'